Jix lawi cꞌal jun tuꞌ,
ey jun naj cuywam yin sley Moisés jix a linanoj.
Jix yoche naj jix yakꞌ porobꞌal Naj Jesús.
Yuxan jix skꞌanle naj tet Jesús jaxca tiꞌ:
—Jaach Cuywam,
¿tzetyetal sowalil chi wun an catuꞌ oj jin chaꞌon jin kꞌinal tol ey cꞌal yin tobꞌalkꞌinal?
ẍi naj tet Jesús.
—¿Tzet tzꞌibꞌebꞌilcan yul sley Moisés?
¿Tzet ẍi?
ẍi Jesús tet naj.
—Chi yal jaxca tiꞌ:
“Cu camcꞌulnewej Kaawil cu Diosal yin masanil cu cꞌul,
yin masanil cu pixan,
yetoj masanil kip,
yin masanil cu naꞌbꞌal.
Catuꞌ chi cu camcꞌulnen pax ket animail jaxca chi kute cu camcꞌulnen cu bꞌa junjun jon,”
ẍi ley,
ẍi naj tet Jesús.
—Watxꞌ ton jix ja wute ja waloni,
ta cha wun wan tiꞌ,
oj ja chaꞌ ja kꞌinal tol ey cꞌal yin tobꞌalkꞌinal,
ẍi Jesús tet naj.
Jaꞌ naj tuꞌ,
jix yoche naj jix xꞌoxoꞌ tol watxꞌ sbꞌeybꞌal naj,
yuxan jix yal pax naj tet Jesús jaxca tiꞌ:
—¿Mactxequel ebꞌ wet animail chi al-le tuꞌ?
ẍi naj tet Jesús.
Jix yalon Jesús tuꞌ jaxca tiꞌ:
—Jaꞌ yet junel,
ey jun winaj lalan stoo yul bꞌe chi tit bꞌey Jerusalén catuꞌ chi ey apnoj bꞌey Jericó.
Lalan sbꞌey naj catuꞌ jix eltej wan elkꞌom yin naj.
Pilan jix tokꞌle can ecꞌ tet naj masanil stzettaj yetal naj,
jaꞌ spichil naj jix yiꞌel ebꞌ.
Jix xew cꞌal smakꞌle naj yu ebꞌ,
catuꞌ jix too ebꞌ.
Niꞌanxane ma cam naj yu ebꞌ.
Catuꞌ ey jun naj yakꞌomal xaambꞌal tet Dios jix ecꞌ yul jun bꞌe tuꞌ,
tucꞌal jix oc tꞌanan naj yin naj,
catuꞌ jix too naj.
Jix lawi tuꞌ xin,
ey junxa naj yicꞌaal Leví jix ecꞌ pax yul jun bꞌe tuꞌ.
Tucꞌal jix oc pax tꞌanan junxa tuꞌ yin naj catuꞌ jix toi.
Ey pax jun naj a Samaria lalan pax sbꞌey yul jun bꞌe tuꞌ.
Jix yilon naj tol telan ey naj yul bꞌe.
Jix okꞌ scꞌul naj yin naj tuꞌ.
Jix apni scꞌatan naj,
catuꞌ jix yaon oc aceite olivo yetoj vino yaniloj bꞌey jix yasitoj naj tuꞌ.
Catuꞌ jix spichon naj yetoj kꞌap.
Jix lawi tuꞌ xin,
catuꞌ jix slacon atoj naj yibꞌan ẍe.
Jix yiꞌon cantoj bꞌey jun posada.
Caw jix camcꞌulnele naj sicꞌlebꞌil.
Jaꞌ yet junxa cꞌu,
yet jix too naj a Samaria tuꞌ,
jix yiꞌatej caabꞌ tumin naj,
catuꞌ jix yakꞌon can naj tet naj a posada tuꞌ.
Catuꞌ jix yalon can naj tet naj jaxca tiꞌ:
“Watxꞌ cha wute ja teynen naj yasinajtoj tiꞌ jin kꞌan an.
Ta cꞌam chi yabꞌ niꞌan tumin tiꞌ,
oj ja wal ey jin an jantaj to jix ja qꞌueyeloj,
catuꞌ oj wakꞌon sqꞌuexel ja tumin yet oj jin jul pax junelxa an,”
ẍi naj tet naj a posada tuꞌ,
ẍi Jesús yin jun skꞌaneal tiꞌ.
—Jaꞌ tinaniꞌ xin,
ey jun chin kꞌanle ey jaach.
Jaꞌ naj jix makꞌle yu ebꞌ elkꞌom tuꞌ,
¿mac junoj ebꞌ oxwan tuꞌ caw yel tol yet animail naj cha naꞌ?
ẍi Jesús tet naj cuywam yin sley Moisés tuꞌ.
—Jaꞌton naj jix okꞌ scꞌul yin naj tuꞌ,
ẍi naj tet Jesús.
—Jaꞌtoni,
yuxan,
asiꞌ catuꞌ cha wun jaxca jix yun jun naj tuꞌ,
ẍi Jesús tet naj.